Dat hulle in die losskrums en losgemale boonop tweede viool gespeel het teen ŉ aggressiewe Sharks-voorhoede het verder daartoe bygedra dat die agterlyn se aanvanklike gladde hantering nie volgehou kon word nie. Hier en daar was die verwardheid op die aanval in die laaste kwart opvallend.
Vanjaar behoort hy darem volwaardig Bok te word. Rhule het werk gesoek, oral opgeduik en help keer, die bal slim lewendig gehou en sy bekende vaart pragtig gebruik. Saam met sy kaptein Swys Venter was hy die uitblink-agterspeler van die Cheetahs.
Vir die Cheetahs was Oupa Mohoje goed met talle duikslae rondom die vaster fasette in ŉ wedstryd waar hy en sy makkers nie veel kans gekry het om die aandag op hulle te vestig nie. Hy het soos in die ander wedstryd goed aangesluit en die bal gedra.
Nou weer iets oor Bosch: hy is net 19 jaar oud, en ŉ speler in die ware sin van die woord. Sy vertoning, dié keer as losskakel, was uitmuntend. Hy het takties goed gespeel, goed uit die hand geskop, die spel goed opgesom en in die wedstryd volgens die TV-kommentators sy 13de agtereenvolgende suksesvolle strafdoel behaal.